แนะผู้ปกครอง ครู สังเกตอาการเด็กอายุต่ำกว่า 5 ปีอย่างใกล้ชิด ระวังโรค มือ เท้า ปาก
นายแพทย์โอภาส การย์กวินพงศ์ อธิบดีกรมควบคุมโรค กล่าวถึงสถานการณ์โรคมือ เท้า ปาก ว่า ตั้งแต่วันที่ 1 มกราคม - 20 สิงหาคม 2565 พบผู้ป่วย 35,074 ราย ไม่มีผู้เสียชีวิต พบมากที่สุดในกลุ่มเด็กอายุแรกเกิด - 4 ปี คิดเป็นร้อยละ 81.85 รองลงมาคืออายุ 5 ปี ร้อยละ 9.38 และอายุ 6 ปี ร้อยละ 3.75 ตามลำดับ โรคมือ เท้า ปาก สามารถติดต่อโดยตรงจากการได้รับเชื้อไวรัสเข้าทางปาก โดยเชื้อไวรัสจะติดมากับมือ หรือของเล่นที่เปื้อนน้ำมูก น้ำลาย น้ำจากแผลตุ่มพอง หรืออุจจาระของผู้ป่วย หรือติดต่อจากการไอ จาม รดกัน ซึ่งจะพบผู้ป่วยมากในกลุ่มเด็กเล็กที่มีภูมิคุ้มกันต่ำ หากได้รับเชื้อระยะเริ่มต้นจะมีอาการไข้ต่ำๆ อ่อนเพลีย ต่อมา 1-2 วัน จะมีอาการเจ็บปาก ร่วมกับมีตุ่มพองเล็กๆ บริเวณฝ่ามือ ฝ่าเท้า ตุ่มแผลในปาก ที่เพดานอ่อน กระพุ้งแก้ม ลิ้น ต่อมาจะแตกออกเป็นแผลหลุมตื้นๆ หากอาการไม่ดีขึ้นหรือมีไข้ขึ้นสูง ซึมลง เดินเซ ชักเกร็ง หายใจหอบเหนื่อย อาเจียนมาก ต้องรีบไปพบแพทย์โดยเร็ว เพราะอาจเป็นเชื้อชนิดรุนแรงและอาจถึงขั้นเสียชีวิตได้กรมควบคุมโรค ขอความร่วมมือผู้ปกครองและครู ช่วยกันดูแลสังเกตอาการของเด็กอย่างใกล้ชิดและสม่ำเสมอ หากพบว่ามีอาการข้างต้น ให้พิจารณาหยุดเรียนและรักษาจนหาย ควรแจ้งให้ทางโรงเรียนและศูนย์เด็กเล็กทราบ เพื่อทำการค้นหาเด็กที่อาจป่วยเพิ่มเติม สำหรับการป้องกันโรคมือ เท้า ปาก ทำได้ โดยให้เด็กสวมหน้ากาก ล้างมือบ่อยๆ เว้นระยะห่างระหว่างกัน นอกจากนี้ ปัจจุบันมีวัคซีนป้องกันไวรัสเอนเทอโร ชนิด 71 ป้องกันได้เฉพาะไวรัสสายพันธุ์เอนเทอโร 71 ที่เป็นสายพันธุ์ที่พบบ่อยในการก่อโรคมือ เท้า ปาก ที่มีอาการรุนแรง แตไม่สามารถป้องกันเชื้อไวรัสก่อโรคมือ เท้า ปาก ชนิดอื่น เช่น ไวรัสคอกแซคกี่ ไวรัสเอคโค เป็นต้น